# Krai de Primórie

* Per a altres significats, vegeu «Primorski (desambiguació)».
El krai de Primórie - Приморский край o Приморье (rus) - és un subjecte federal del sud-est de Rússia. Primórie vol dir 'litoral' en rus, per tant de vegades es coneix com el krai del Litoral. És a l'extrem meridional de Sibèria i limita amb Corea del Nord al sud-oest, amb la República Popular de la Xina a l'oest, amb el krai de Khabàrovsk al nord i amb el mar del Japó a l'est i al sud, que el separa de l'illa japonesa de Hokkaido. Entre 1918 i 1922 fou ocupat per l'Imperi Japonès com a part d'un gran esforç de les potències occidentals i del Japó per donar suport a l'Exèrcit Blanc.

## Geografia

És entre les latituds 48° 23′ N i 42º 18 N (aquesta darrera la del nord de Catalunya) i les longituds 130° 24′ E i 139° 02′ E. La capital és Vladivostok, i les ciutats principals, també amb més de 100.000 habitants, són Nakhodka i Ussuriïsk. La major part del krai és muntanyosa, i gairebé el 80% és coberta de boscos. La màxima altitud és el mont Anik (1.933 m), que pertany a la serralada Sikhote Alín, que s'estén per gairebé tot el krai. El riu principal és l'Ussuri, afluent de l'Amur, que assenyala la frontera amb la Xina, i compartit amb aquest país hi ha també l'extens llac Khanka.

## Clima

El clima és temperat monsònic. Els hiverns són freds (de -8 a -18 °C de mitjana) i secs, la primavera és llarga i fresca amb oscil·lacions de la temperatura. Els estius són càlids (entre 17 i 26 °C de mitjana) i humits, dominats per vents del sud carregats d'humitat de l'oceà Pacífic, en algunes zones en aquesta estació cau el 90% de la pluviometria anual que és de 600 a 900 litres. De vegades la pluja cau en forma de tifó que pot ser força destructiu. La tardor és generalment càlida i seca. La temperatura més baixa registrada va ser de -54 °C al districte de Krasnoarmeysk associada a una inversió tèrmica. La temperatura mitjana anual oscil·la entre +1 °C al nord fins +7 °C al sud.

## Economia

L'economia del krai és de les més pròsperes de l'Extrem Orient rus, i la més important en termes absoluts. El sector principal és l'alimentari (derivats de la pesca), seguit de la construcció de maquinària per al sector pesquer i navilier. També és destacable el sector de la defensa (vaixells i avions de guerra) i els materials per a la construcció. La indústria de la fusta també té una gran importància, igual que la producció de carbó i l'agricultura (arròs, llet, ous, verdures...). És el major centre financer i de comerç exterior de l'Extrem Orient rus, i té bones comunicacions (Vladivostok és la terminal oriental del Ferrocarril Transsiberià).

## Ciutats principals

| Ciutat | Nom rus | Població (2014) | Població (2015) |
| Vladivostok | Владивосток | 603.244 | 604.602 |
| Ussuriïsk | Уссурийск | 166.819 | 168.137 |
| Nakhodka | Находка | 156.442 | 155.722 |
| Artiom | Артём | 102.405 | 103.925 |
| Arséniev | Арсеньев | 54.085 | 53.543 |
| Spassk-Dalni | Спасск-Дальний | 42.491 | 42.020 |
| Bolxoi Kamen | Большой Камень | 39.126 | 38.637 |
| Partizansk | Партизанск | 37.778 | 37.689 |
| Lessozavodsk | Лесозаводск | 36.619 | 36.317 |
| Dalnegorsk | Дальнегорск | 35.976 | 35.556 |
| Dalnerétxensk | Дальнереченск | 26.618 | 26.461 |
| Fókino | Фокино | 23.145 | 23.167 |

## Vegeu també

* Abrajéievka
* Khassan

## Referències

* ↑ Tucker, Spencer C. World War I: A Student Encyclopedia. ABC-CLIO, 2005, p. 969. ISBN 978-1851098798.